Mar . . . pe tiyo gin ma pe myero, pe yenyo gin mukemo en kene.—1 Kor. 13:4, 5.
Jo pa Lubanga gitiyo matek me lubo tira me Baibul ma waco ni: “Wunek gin ducu me lobo ma tye i iwu, ma gin aye abor, caro, mit me kom.” (Kol. 3:2, 5) Pe wabimito ni wawek lubo tira man obed tek ki luye luwotwa. Omege kacel ki lumege mogo ma dong guweko kwo i yo me carocaro romo bedo ni pud gitye ka lweny ki miti marac me timo bal. (1 Kor. 6:9, 10) Ngene kene ni pe wamito ni wawek lwenygi obed tek makato, pe kumeno? Ka watye i kin omege ki lumegiwa, kit ma warukke kwede myero owek kacokke obed maleng. Watye agonya me yero bongo me aruka. Kadi bed kumeno, obedo ticwa me yero bongi ma weko bedo yot ki jo mukene me bedo jo maleng i tamgi, lokgi, ki dong i ticgi.—1 Pet. 1:15, 16. w16.09 3:9, 10
Awobe ki anyira . . . Wek gupak nying Rwot.—Jab. 148:12, 13.
Luot mo acel i lobo France guwaco ni: “Watye ki niye i kom Jehovah ento meno pe te lokke ni lutinowa bene gibibedo ki niye i kom Jehovah.” Gin guwaco ni: “Niye pe obedo gin ma kilako alaka. Lutino gidongo niyegi motmot.” Omego mo i lobo Australia ocoyo ni: “Konyo lutinoni me dongo niyegi obedo twon tic mo matek ma ibikemme kwede i kwoni makato ducu. Iromo tamo ni latinni dong oyeng ki lagam ma imiyo pi lapenye. Ento ibiwinyo ka pud en dok penyo lapeny acel-li lacen! Lagam ma biyengo latinni tin pe twero romme diki. Myero ibed ka pwonyo lok i kom jami mogo kare ki kare.” Ka itye lanyodo, tika i cawa mukene iwinyo calo pe itwero pwonyo lutinoni i yo mupore wek gudok co ki mon ma gitye ki niye matek? Ki lok ada, ki ngec pa dano adana pe watwero cobo tic meno! (Jer. 10:23) Ento watwero cobone ka walubo tira pa Lubanga. w16.09 5:1, 2
Pe ikwer tiyo gin maber bot dano ma mito ni ikonye.—Car. 3:27.
Jo ma gitye i lobo mapat ki meggi ginongo tek adada me ngi ki tekwaro ma i lobo ma gudak iye. Ruth onyuto lanen maber adada ma lubbe ki lok man. Me acel, en onyuto woro pi tekwaro pa jo me lobo ma en odak iye kun penyo wek giye ebek cam. (Ruth 2:7) En otiyo ki twero meno me nongo cam ento pe obedo mot kun tamo ni obedo tic pa dano me rok meno me mine jami ma mitte. Me aryo, en onyuto pwoc pi kica ma kinyutte. (Ruth 2:13) Ka jo me rok mukene gunyuto cwiny kit pa Ruth, ci gibinongo woro ki bot luye luwotgi ma i kacokke ma gudak iye. Watye ki yomcwiny pien pi kica pa Jehovah oweko en oye ni dano me rok ki kaka ducu guwiny lok me kwena maber. Romo bedo ni ki i lobogi, pe gubedo ki kare me kwano Baibul nyo me bedo agonya me ribbe ki jo pa Jehovah. Ci man ma dong gunongo kare me ribbe kacel kwedwa-ni, pingo pe wakonygi wek gubed agonya ento pe gubed calo gitye lurok i kinwa? w16.10 1:17-19